## Uredba o unutarnjem ustrojstvu Ministarstva uprave

### NN 118/2009 (30.9.2009.), Uredba o unutarnjem ustrojstvu Ministarstva uprave

VLADA REPUBLIKE HRVATSKE

2883

Na temelju članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 22. rujna 2009. godine donijela

UREDBU

O UNUTARNJEM USTROJSTVU MINISTARSTVA UPRAVE

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva uprave (u daljnjem tekstu: Ministarstvo), nazivi upravnih organizacija i drugih unutarnjih ustrojstvenih jedinica u sastavu Ministarstva, poslovi i zadaci koji se u njima obavljaju, način upravljanja, te okvirni broj državnih službenika i namještenika potrebnih za obavljanje poslova iz djelokruga Ministarstva, kao i druga pitanja od značaja za rad Ministarstva.

II. UNUTARNJE USTROJSTVO

Članak 2.

Za obavljanje poslova iz djelokruga Ministarstva, ustrojavaju se sljedeće unutarnje ustrojstvene jedinice:

1. Kabinet ministra,

2. Uprava za politički sustav, državnu upravu te lokalnu i područnu (regionalnu) samoupravu,

3. Uprava za opću upravu,

4. Uprava za ljudske potencijale,

5. Upravna inspekcija,

6. Centar za stručno osposobljavanje i usavršavanje službenika,

7. Zavod za javnu upravu,

8. Tajništvo,

9. Samostalni sektor za međunarodnu suradnju,

10. Samostalni sektor za provedbu projekata,

11. Samostalni odjel za unutarnju reviziju.

1. KABINET MINISTRA

Članak 3.

Kabinet ministra obavlja stručne i administrativne poslove za ministra i državne tajnike, poslove pripreme i obrade materijala za potrebe Vlade Republike Hrvatske, Hrvatskog sabora i njihov rad, protokolarne poslove, poslove u svezi odnosa sa sredstvima javnog priopćavanja, poslove prevođenja, poslove u svezi predstavki i pritužbi građana na rad Ministarstva te druge poslove za službene potrebe ministra i državnih tajnika.

2. UPRAVA ZA POLITIČKI SUSTAV, DRŽAVNU UPRAVU TE LOKALNU I PODRUČNU (REGIONALNU) SAMOUPRAVU

Članak 4.

Uprava za politički sustav, državnu upravu te lokalnu i područnu (regionalnu) samoupravu obavlja upravne i stručne poslove koji se odnose na izborni sustav na državnoj i lokalnoj razini, financiranje političkih stranaka, nezavisnih lista i kandidata; praćenje stanja i predlaganje mjera za unapređenje izbornog sustava i financiranja političkih stranaka; izradu nacrta prijedloga zakona i drugih propisa iz područja političkog i izbornog sustava; davanje stručnih mišljenja i objašnjenja o načinu njihove provedbe, praćenje i predlaganje usklađivanja propisa iz djelokruga Uprave sa standardima i pravom Europske unije; na izbore i ostvarivanje prava pripadnika nacionalnih manjina na zastupljenost u predstavničkim tijelima jedinica lokalne i područne (regionalne) samouprave te na zamjenike općinskih načelnika, gradonačelnika i župana; izbore za vijeća i predstavnike nacionalnih manjina; nadzor nad statutima jedinica lokalne i područne (regionalne) samouprave u dijelu koji se odnosi na manjinska prava; registraciju vijeća i predstavnika nacionalnih manjina i vođenje evidencije o predstavnicima nacionalnih manjina; ostvarivanje prava na zastupljenost pripadnika nacionalnih manjina u tijelima državne uprave i jedinicama lokalne i područne (regionalne) samouprave; davanje mišljenja vezanih uz ostvarivanje prava pripadnika nacionalnih manjina na zastupljenost u predstavničkim, izvršnim i upravnim tijelima jedinica lokalne i područne (regionalne) samouprave; izradu analiza, izvješća i stručnih materijala o ostvarivanju prava pripadnika nacionalnih manjina.

Uprava obavlja i upravne i stručne poslove koji se odnose na sustav i ustrojstvo državne uprave; unutarnje ustrojstvo tijela državne uprave; izradu nacrta prijedloga zakona i prijedloga drugih propisa u području sustava i ustrojstva državne uprave i praćenje njihove provedbe; provođenje upravnog nadzora; praćenje stanja i predlaganje mjera za unaprjeđenje sustava i ustrojstva državne uprave; izradu analiza, izvješća te strateških dokumenata; prati i predlaže usklađivanje propisa iz djelokruga Sektora sa standardima i praksom Europske unije; koordinira poslove koji se odnose na sustav procjene učinka (socijalnog, ekološkog i učinka na gospodarstvo) zakona i drugih propisa.

Uprava obavlja i upravne i stručne poslove koji se odnose na sustav i ustrojstvo lokalne i područne (regionalne) samouprave; upravni nadzor u području sustava i ustrojstva lokalne i područne (regionalne) samouprave; nadzor zakonitosti općih akata, zakonitosti i načina rada tijela jedinica lokalne i područne (regionalne) samouprave; izradu nacrta prijedloga zakona i drugih propisa koji se odnose na sustav i ustrojstvo lokalne i područne (regionalne) samouprave; davanje stručnih mišljenja i objašnjenja o pitanjima njihove provedbe te obavlja i druge poslove u okviru svojega djelokruga.

U Upravi za politički sustav, državnu upravu te lokalnu i područnu (regionalnu) samoupravu ustrojavaju se:

2.1. Sektor za politički sustav i ljudska prava,

2.2. Sektor za sustav državne uprave,

2.3. Sektor za lokalnu i područnu (regionalnu) samoupravu.

2.1. Sektor za politički sustav i ljudska prava

Članak 5.

Sektor za politički sustav i ljudska prava obavlja upravne i stručne poslove koji se odnose na izborni sustav na državnoj i lokalnoj razini, financiranje političkih stranaka, nezavisnih lista i kandidata; ostvarivanje političkog prava sudjelovanja na izborima, pravo glasa i kandidature; praćenje stanja i predlaganje mjera za unapređenje izbornog sustava i financiranja političkih stranaka; izradu nacrta prijedloga zakona i drugih propisa iz područja političkog i izbornog sustava; davanje stručnih mišljenja i objašnjenja o načinu njihove provedbe, praćenje i predlaganje usklađivanja propisa iz djelokruga Sektora sa standardima i pravom Europske unije; na izbore i ostvarivanje prava pripadnika nacionalnih manjina na zastupljenost u predstavničkim tijelima jedinica lokalne i područne (regionalne) samouprave te na zamjenike općinskih načelnika, gradonačelnika i župana; izbore za vijeća i predstavnike nacionalnih manjina; nadzor nad statutima jedinica lokalne i područne (regionalne) samouprave u dijelu koji se odnosi na manjinska prava; registraciju vijeća i predstavnika nacionalnih manjina i vođenje evidencije o predstavnicima nacionalnih manjina; ostvarivanje prava na zastupljenost pripadnika nacionalnih manjina u tijelima državne uprave i jedinicama lokalne i područne (regionalne) samouprave; davanje mišljenja vezanih uz ostvarivanje prava pripadnika nacionalnih manjina na zastupljenost u predstavničkim, izvršnim, i upravnim tijelima jedinica lokalne i područne (regionalne) samouprave, izradu analiza, izvješća i stručnih materijala o ostvarivanju prava pripadnika nacionalnih manjina te obavlja i druge poslove u okviru svojega djelokruga.

U Sektoru za politički sustav i ljudska prava ustrojavaju se:

2.1.1. Odjel za politički sustav,

2.1.2. Odjel za nacionalne manjine.

2.1.1. Odjel za politički sustav

Članak 6.

Odjel za politički sustav obavlja upravne i stručne poslove koji se odnose na izborni sustav na državnoj i lokalnoj razini; financiranje političkih stranaka, nezavisnih lista i kandidata; ostvarivanje političkog prava sudjelovanja na izborima, pravo glasa i kandidature; praćenje stanja i predlaganje mjera za unapređenje izbornog sustava i financiranja političkih stranaka; izradu nacrta prijedloga zakona i drugih propisa iz područja političkog i izbornog sustava; davanje stručnih mišljenja i objašnjenja o načinu njihove provedbe; praćenje i predlaganje usklađivanja propisa iz djelokruga Odjela sa standardima i pravom Europske unije te obavlja i druge poslove u okviru svojega djelokruga.

2.1.2. Odjel za nacionalne manjine

Članak 7.

Odjel za nacionalne manjine obavlja upravne i stručne poslove koji se odnose na izbore i ostvarivanje prava pripadnika nacionalnih manjina na zastupljenost u predstavničkim tijelima jedinica lokalne i područne (regionalne) samouprave te na zamjenike općinskih načelnika, gradonačelnika i župana; izbore za vijeća i predstavnike nacionalnih manjina; nadzor nad statutima jedinica lokalne i područne (regionalne) samouprave u dijelu koji se odnosi na manjinska prava; registraciju vijeća i predstavnika nacionalnih manjina i vođenje evidencije o predstavnicima nacionalnih manjina; ostvarivanje prava na zastupljenost pripadnika nacionalnih manjina u tijelima državne uprave i jedinicama lokalne i područne (regionalne) samouprave; davanje mišljenja vezanih uz ostvarivanje prava pripadnika nacionalnih manjina na zastupljenost u predstavničkim, izvršnim, i upravnim tijelima jedinica lokalne i područne (regionalne) samouprave; izradu analiza, izvješća i stručnih materijala o ostvarivanju prava pripadnika nacionalnih manjina te obavlja i druge poslove u okviru svojega djelokruga.

2.2. Sektor za sustav državne uprave

Članak 8.

Sektor za sustav državne uprave obavlja upravne i stručne poslove koji se odnose na sustav i ustrojstvo državne uprave; unutarnje ustrojstvo tijela državne uprave; izradu nacrta prijedloga zakona i drugih propisa u području sustava i ustrojstva državne uprave, praćenje njihove provedbe te davanje stručnih mišljenja i objašnjenja o načinu njihove provedbe; izradu nacrta prijedloga zakona koji se odnosi na zaštitu osobnih podataka u suradnji s drugim nadležnim tijelima; provođenje upravnog nadzora u području sustava i ustrojstva državne uprave; praćenje stanja i predlaganje mjera za unaprjeđenje sustava i ustrojstva državne uprave; izradu analiza, izvješća, te strateških dokumenata u području sustava i ustrojstva državne uprave te u suradnji s drugim ustrojstvenim jedinicama Ministarstva izrađuje prijedloge strateških dokumenata o reformi državne uprave, te nacionalnih programa u dijelu koji se odnose na reformu državne uprave; prati i predlaže usklađivanje propisa iz djelokruga Sektora sa standardima i praksom Europske unije; koordinira poslove koji se odnose na sustav procjene učinka (socijalnog, ekološkog i učinka na gospodarstvo) zakona i drugih propisa te akata planiranja koje predlaže ili donosi Vlada Republike Hrvatske te obavlja i druge poslove u okviru svojega djelokruga.

U Sektoru za sustav državne uprave ustrojavaju se:

2.2.1. Odjel za sustav i razvoj državne uprave,

2.2.2. Odjel za nadzor državne uprave.

2.2.1. Odjel za sustav i razvoj državne uprave

Članak 9.

Odjel za sustav i razvoj državne uprave obavlja upravne i stručne poslove koji se odnose na izradu nacrta prijedloga zakona i drugih propisa u području sustava i ustrojstva državne uprave te davanje stručnih mišljenja i objašnjenja o načinu njihove provedbe; pružanje stručne pomoći središnjim tijelima državne uprave pri izradi prijedloga propisa kojima se uređuje njihovo unutarnje ustrojstvo, te davanje mišljenja na iste; izradu prijedloga propisa o unutarnjem ustrojstvu ureda državne uprave u županijama; izradu nacrta prijedloga zakona koji se odnosi na zaštitu osobnih podataka u suradnji s drugim nadležnim tijelima; predlaganje mjera za unaprjeđenje stanja u okviru djelokruga Sektora; prati i predlaže usklađivanje propisa iz djelokruga Sektora sa standardima i praksom Europske unije; provodi mjere u reformi državne uprave u okviru djelokruga Sektora; izrađuje prijedloge strateških dokumenata u području sustava i ustrojstva državne uprave te u suradnji s drugim ustrojstvenim jedinicama Ministarstva izrađuje prijedloge strateških dokumenata o reformi državne uprave, te nacionalnih programa u dijelu koji se odnose na reformu državne uprave; priprema podatke za izradu izvješća o napretku u okviru svojeg djelokruga; surađuje sa Delegacijom Europske komisije u području djelokruga sektora te obavlja i druge poslove u okviru svojega djelokruga.

2.2.2. Odjel za nadzor državne uprave

Članak 10.

Odjel za nadzor državne uprave obavlja upravne i stručne poslove koji se odnose na praćenje provedbe zakona i drugih propisa u području sustava i ustrojstva državne uprave te izradu analiza i izvješća o njihovoj provedbi; praćenje racionalnosti i svrhovitosti unutarnjeg ustrojstva tijela državne uprave; izradu mišljenja o usklađenosti prijedloga drugih propisa s propisima iz područja sustava i ustrojstva državne uprave; provodi upravni nadzor u okviru djelokruga Sektora; koordinira sustav procjene učinka (socijalnog, ekološkog i učinka na gospodarstvo) zakona i drugih propisa; daje prethodna mišljenja o Iskazu o okvirnoj procjeni učinka propisa; koordinira poslove prikupljanja, evidentiranja, obrađivanja i analiziranja podataka o procjeni učinka propisa u suradnji s nadležnim ministarstvima; usklađuje obrasce i metodologije s nadležnim ministarstvima; u suradnji s drugim nadležnim tijelima priprema godišnja izvješća Vladi Republike Hrvatske vezano uz sustav procjene učinka propisa te obavlja i druge poslove u okviru svojeg djelokruga.

2.3. Sektor za lokalnu i područnu (regionalnu) samoupravu

Članak 11.

Sektor za lokalnu i područnu (regionalnu) samoupravu obavlja upravne i stručne poslove koji se odnose na sustav i ustrojstvo lokalne i područne (regionalne) samouprave; područni i organizacijski ustroj jedinica lokalne i područne (regionalne) samouprave; djelovanje predstavničkih i izvršnih tijela; zakonitost akata, postupanja i načina rada tijela jedinica lokalne i područne (regionalne) samouprave; upravni nadzor; izradu nacrta prijedloga zakona i drugih propisa, praćenje njihove primjene te davanje stručnih mišljenja o načinu njihove provedbe; predlaganje mjera za unaprjeđenje stanja; izradu analiza, izvješća, evidencija i drugih akata; suradnju s udrugama jedinica i drugim institucijama u području lokalne i područne (regionalne) samouprave te obavlja i druge poslove u okviru svojega djelokruga.

U Sektoru za lokalnu i područnu (regionalnu) samoupravu ustrojavaju se:

2.3.1. Odjel za ustrojstvo i razvoj lokalne i područne (regionalne) samouprave,

2.3.2. Odjel za nadzor lokalne i područne (regionalne) samouprave.

2.3.1. Odjel za ustrojstvo i razvoj lokalne i područne (regionalne) samouprave

Članak 12.

Odjel za ustrojstvo i razvoj lokalne i područne (regionalne) samouprave obavlja upravne i stručne poslove koji se odnose na sustav i ustrojstvo lokalne i područne (regionalne) samouprave, područni i organizacijski ustroj jedinica lokalne i područne (regionalne) samouprave te djelovanje i način rada njihovih tijela; izradu nacrta prijedloga zakona i drugih propisa, praćenje njihove primjene te davanje stručnih mišljenja o načinu njihove provedbe; rješavanje pitanja područnih i imovinskih odnosa jedinica lokalne i područne (regionalne) samouprave; praćenje stanja i predlaganje mjera za unapređenje sustava lokalne i područne (regionalne) samouprave; izradu periodičnih izvješća i analiza te strateških dokumenata iz djelokruga Odjela; izradu stručnih mišljenja, odgovora i drugih podnesaka; izradu mišljenja o usklađenosti drugih propisa s propisima iz djelokruga lokalne i područne (regionalne) samouprave; suradnju s drugim tijelima državne uprave; suradnju s udrugama jedinica i drugim institucijama u području lokalne i područne (regionalne) samouprave te obavlja i druge poslove u okviru svojega djelokruga.

2.3.2. Odjel za nadzor lokalne i područne (regionalne) samouprave

Članak 13.

Odjel za nadzor lokalne i područne (regionalne) samouprave obavlja upravne i stručne poslove koji se odnose na provedbu upravnog nadzora nad primjenom zakona i drugih propisa u području sustava i ustrojstva lokalne i područne (regionalne) samouprave; provodi nadzor zakonitosti općih akata; provodi nadzor nad usklađivanjem statuta i drugih općih akata s važećim propisima, zakonitosti i načina rada tijela jedinica lokalne i područne (regionalne) samouprave; konstituiranjem predstavničkih tijela; djelovanjem izvršnih i predstavničkih tijela; prati rezultate izbora izvršnih tijela i članova predstavničkih tijela; prati nastupanje uvjeta za raspuštanje predstavničkih tijela, imenovanje povjerenika Vlade Republike Hrvatske; vodi evidencije o podacima potrebnim za rad Odjela; izrađuje izvješća, analize, stručna mišljenja i druge akte te obavlja i druge poslove u okviru svojega djelokruga.

3. UPRAVA ZA OPĆU UPRAVU

Članak 14.

Uprava za opću upravu obavlja upravne i druge stručne poslove koji se odnose na državne matice; popise birača; promjene osobnog imena; nadzor na pravilnom primjenom propisa i pravodobnim izvršavanjem obveza prema diplomatskim misijama i konzularnim uredima Republike Hrvatske u inozemstvu; predlaže mjere za poboljšanje ustrojstva i načina vođenja postojećih evidencija u analognom i digitalnom (informatičkom) obliku; vodi postupak po zahtjevima za dostavu i korištenje osobnih podataka drugih korisnika i evidenciju o osobnim podacima danim na korištenje sukladno važećim propisima; izrađuje nacrte prijedloga propisa i daje stručna mišljenja i objašnjenja o provedbi propisa iz oblasti građanskih stanja te poslove za Međunarodnu komisiju za građanska stanja (CIEC).

Uprava za opću upravu rješava upravne stvari prvostupanjskog postupka koje se odnose na izdavanje odobrenja za riječ »Hrvatska« u nazivu pravnih osoba, odobrenja za izradu pečata i žigova s grbom Republike Hrvatske, odobrenja grbova i zastava jedinicama lokalne samouprave, obavlja upravne i stručne poslove u svezi s provedbom propisa o općem upravnom postupku, uredskom poslovanju, propisa o sadržaju naziva tijela državne uprave, lokalne i mjesne samouprave, izrađuje nacrte prijedloga navedenih propisa te nadzire njihovu provedbu.

Uprava za opću upravu rješava u upravnim stvarima prvostupanjskog i drugostupanjskog postupka, te obavlja druge upravne i stručne poslove koji se odnose na registraciju i vođenje registara stranih udruga, političkih stranaka, vjerskih zajednica, zaklada, fundacija, predstavništva stranih zaklada i fundacija, pravu na pristup informacijama, obavlja inspekcijski nadzor nad radom zaklada i fundacija, izrađuje nacrte prijedloga propisa u ovoj oblasti i nadzire njihovu provedbu te daje stručna mišljenja i objašnjenja o njihovoj primjeni, vodi evidencije u okviru djelokruga Uprave, izrađuje statističke analize i grafičke prikaze podataka o poslovima koji se obavljaju, predlaže mjere za poboljšanje ustrojstva i načina vođenja postojećih evidencija, a posebice informatičkim pomagalima.

Uprava za opću upravu obavlja i poslove rješavanja u upravnim stvarima i druge upravne i stručne poslove za koje propisima nije utvrđena stvarna nadležnost kojeg drugog središnjeg tijela državne uprave, te obavlja poslove koji nisu u djelokrugu drugih unutarnjih ustrojstvenih jedinica Ministarstva.

U Upravi za opću upravu ustrojavaju se:

3.1. Sektor za građanska stanja,

3.2. Sektor za opću upravu.

3.1. Sektor za građanska stanja

Članak 15.

Sektor za građanska stanja obavlja upravne i druge stručne poslove koji se odnose na državne matice; popise birača; promjene osobnog imena; nadzor na pravilnom primjenom propisa i pravodobnim izvršavanjem obveza prema diplomatskim misijama i konzularnim uredima Republike Hrvatske u inozemstvu; predlaže mjere za poboljšanje ustrojstva i načina vođenja postojećih evidencija u analognom i digitalnom (informatičkom) obliku; vodi postupak po zahtjevima za dostavu i korištenje osobnih podataka drugih korisnika i evidenciju o osobnim podacima danim na korištenje sukladno važećim propisima; izrađuje nacrte prijedloga propisa i daje stručna mišljenja i objašnjenja o provedbi propisa iz svojeg djelokruga; obavlja poslove za Međunarodnu komisiju za građanska stanja (CIEC) te obavlja i druge poslove u okviru svojega djelokruga.

U Sektoru za građanska stanja ustrojavaju se:

3.1.1. Odjel za državne matice,

3.1.2. Odjel za popise birača.

3.1.1. Odjel za državne matice

Članak 16.

Odjel za državne matice obavlja upravne i druge stručne poslove koji se odnose na provedbu drugostupanjskog upravnog postupka u upravnim stvarima koje se odnose na promjene osobnog imena i upise u državne matice; verifikaciju upisa u drugi primjerak državnih matica u središnjoj bazi podataka; predlaže mjere za poboljšanje ustrojstva i načina vođenja postojećih evidencija, a posebice informatičkim pomagalima; obavlja nadzor nad izdavanjem isprava pomoću tih pomagala; obavlja nadzor nad pravilnom primjenom propisa i pravodobnim izvršavanjem obveza prema diplomatskim misijama i konzularnim uredima Republike Hrvatske; utvrđuje pravnu utemeljenost upisa u državne matice činjenica iz osobnih stanja građana nastalih u inozemstvu i prosljeđuje upise iz inozemstva nadležnim matičnim uredima u Republici Hrvatskoj, pribavlja isprave za inozemstvo; obavlja poslove koji se odnose na povrat crkvenih knjiga; izrađuje naputke za primjenu međunarodnih sporazuma i konvencija iz oblasti građanskih stanja; organizira stručne seminare i izrađuje materijale za provedbu stručnih seminara; predlaže i izrađuje ustroj matičnih ureda i matičnih područja i o tome vodi evidenciju; obavlja poslove za Međunarodnu komisiju za građanska stanja (CIEC) te obavlja i druge poslove u okviru svojega djelokruga.

3.1.2. Odjel za popise birača

Članak 17.

Odjel za popise birača obavlja upravne i druge stručne poslove koji se odnose na vođenje evidencije o biračkom pravu; poštivanje zakonskih rokova i obveza u vrijeme raspisivanja izbora; obavlja nadzor nad vođenjem evidencije popisa birača; koordinira obavljanje prethodne registracije u diplomatskim misijama i konzularnim uredima Republike Hrvatske u inozemstvu; kontrolira i uparuje brojčane podatke, izrađuje analize i razne tabelarne i grafičke prikaze struktura i vrste birača sukladno izbornim zakonima te po uputama Državnog izbornog povjerenstva obavlja dodatne radnje; vodi postupak po zahtjevima za dostavu i korištenje osobnih podataka drugih korisnika i evidenciju o osobnim podacima danim na korištenje sukladno važećim propisima; vodi evidencije u okviru djelokruga Sektora, izrađuje statističke analize i grafičke prikaze podataka o osobnom stanju građana; predlaže mjere za poboljšanje ustrojstva i načina vođenja postojećih evidencija, a posebice informatičkim pomagalima; obavlja nadzor nad izdavanjem isprava pomoću tih pomagala te obavlja i druge poslove u okviru svojeg djelokruga.

3.2. Sektor za opću upravu

Članak 18.

Sektor za opću upravu rješava upravne stvari prvostupanjskog postupka koje se odnose na izdavanje odobrenja za riječ »Hrvatska« u nazivu pravnih osoba, odobrenje za izradu pečata i žigova s grbom Republike Hrvatske, odobrenje grbova i zastava jedinicama lokalne samouprave, obavlja upravne i druge stručne poslove u svezi s provedbom propisa o općem upravnom postupku, uredskom poslovanju, propisa o sadržaju naziva tijela državne uprave, lokalne i mjesne samouprave, izrađuje nacrte prijedloga navedenih propisa te nadzire njihovu provedbu.

Sektor za opću upravu rješava u upravnim stvarima prvostupanjskog i drugostupanjskog postupka, te obavlja druge upravne i stručne poslove koji se odnose na registraciju stranih udruga, političkih stranaka, zaklada, fundacija, predstavništva stranih zaklada i fundacija, izrađuje nacrte prijedloga i nadzire provedbu propisa o udrugama, političkim strankama, pravu na pristup informacijama, pravnom položaju vjerskih zajednica, obavlja inspekcijski nadzor nad radom zaklada i fundacija, vodi registre o stranim udrugama, političkim strankama, zakladama, fundacijama, predstavništvima stranih zaklada i fundacija, te daje stručna mišljenja i objašnjenja o provedbi propisa iz svojeg djelokruga, vodi evidencije u okviru djelokruga Sektora, izrađuje statističke analize i grafičke prikaze podataka o poslovima koji se obavljaju, predlaže mjere za poboljšanje ustrojstva i načina vođenja postojećih evidencija, a posebice informatičkim pomagalima.

Sektor za opću upravu obavlja i poslove rješavanja u upravnim stvarima i druge upravne i stručne poslove za koje propisima nije utvrđena stvarna nadležnost kojeg drugog središnjeg tijela državne uprave te obavlja poslove koji nisu u djelokrugu drugih unutarnjih ustrojstvenih jedinica Ministarstva.

U Sektoru za opću upravu ustrojavaju se:

3.2.1. Odjel za upravni postupak i uredsko poslovanje,

3.2.2. Odjel za političke stranke, zaklade, udruge i vjerske zajednice.

3.2.1. Odjel za upravni postupak i uredsko poslovanje

Članak 19.

Odjel za upravni postupak i uredsko poslovanje obavlja upravne i druge stručne poslove te daje stručna mišljenja i objašnjenja u vezi s provedbom propisa o općem upravnom postupku i uredskom poslovanju, o sadržaju naziva tijela državne uprave, lokalne, područne (regionalne) i mjesne samouprave, te propisa o pravu na pristup informacijama; izrađuje nacrte prijedloga propisa, kao i stručna mišljenja po zahtjevu Vlade Republike Hrvatske; obavlja nadzor nad provođenjem propisa iz svojeg djelokruga; obavlja poslove prvostupanjskog postupka koji se odnose na izdavanje odobrenja za riječ »Hrvatska« u nazivu pravnih osoba, odobrenja za izradu pečata i žigova s grbom Republike Hrvatske, odobrenja grbova i zastava jedinicama lokalne i područne (regionalne) samouprave; obavlja i druge poslove u okviru svojega djelokruga te poslove koji nisu u djelokrugu drugih unutarnjih ustrojstvenih jedinica Ministarstva.

3.2.2. Odjel za političke stranke, zaklade, udruge i vjerske zajednice

Članak 20.

Odjel za političke stranke, zaklade, udruge i vjerske zajednice rješava u upravnim stvarima prvostupanjskog postupka te obavlja upravne i druge stručne poslove koje se odnose na registraciju političkih stranaka, vjerskih zajednica i organizacijskih oblika vjerskih zajednica, zaklada, fundacija, predstavništva stranih zaklada i fundacija, stranih udruga; obavlja poslove drugostupanjskog postupka i poslove nadzora u vezi s provedbom propisa o udrugama, političkim strankama, pravnom položaju vjerskih zajednica; obavlja inspekcijski nadzor nad radom zaklada i fundacija; vodi registre (evidencije) o političkim strankama, ustrojstvenim oblicima političkih stranaka, vjerskim zajednicama i organizacijskim oblicima vjerskih zajednica, pravnim osobama Katoličke Crkve u Republici Hrvatskoj, zakladama, fundacijama, predstavništvima stranih zaklada i fundacija i stranim udrugama; izrađuje nacrte prijedloga propisa; daje stručna mišljenja i objašnjenja o provedbi propisa iz svojeg djelokruga te obavlja i druge poslove u okviru svojega djelokruga.

4. UPRAVA ZA LJUDSKE POTENCIJALE

Članak 21.

Uprava za ljudske potencijale obavlja upravne i stručne poslove koji se odnose na pravna pitanja službeničkog sustava, sustav plaća državnih i lokalnih službenika i namještenika, kolektivno pregovaranje sa sindikatima državnih službi, izradu nacrta prijedloga zakona i drugih propisa iz područja službeničkih odnosa te davanje stručnih mišljenja i objašnjenja o pitanjima njihove provedbe, obavlja stručne i administrativne poslove za potrebe Službeničkog suda u Zagrebu, Višeg službeničkog suda i Zajedničku komisiju za tumačenje odredaba i praćenje primjene Kolektivnog ugovora za državne službenike i namještenike; obavlja upravne i stručne poslove koji se odnose na upravljanje i razvoj ljudskih potencijala u državnoj službi, izradu planova prijma u državnu službu u suradnji s Ministarstvom financija, pružanje stručne pomoći državnim tijelima u provedbi postupka prijma u državnu službu te sudjelovanje u postupku odabira kandidata za prijam u državnu službu, odnosno izbor kandidata u postupku provedbe internog oglasa, analizu potreba za izobrazbom državnih službenika, planiranje izobrazbe državnih službenika, odobravanje programa studijskog dopusta za osposobljavanje i usavršavanje državnih službenika, obavljanje poslova upravljanja i razvoja ljudskih potencijala za državna tijela s manje od 50 zaposlenih, vođenje središnjeg popisa državnih službenika i namještenika te obavlja i druge poslove u okviru svojega djelokruga.

U Upravi za ljudske potencijale ustrojavaju se:

4.1. Odjel za pravna pitanja službeničkog sustava,

4.2. Odjel za planiranje i upravljanje ljudskim potencijalima,

4.3. Odjel za razvoj ljudskih potencijala,

4.4. Odjel za etiku.

4.1. Odjel za pravna pitanja službeničkog sustava

Članak 22.

Odjel za pravna pitanja službeničkog sustava obavlja upravne i stručne poslove koji se odnose na radno-pravna pitanja državnih službenika i namještenika te službenika i namještenika u upravnim odjelima i službama jedinica lokalne i područne (regionalne) samouprave, sustav plaća državnih i lokalnih službenika i namještenika, davanje prethodne suglasnosti na pravilnike o unutarnjem redu državnih tijela, nadzor nad zakonitošću rješenja državnih tijela o prijmu u državnu službu, rasporedu na radno mjesto, premještaju, stavljanju na raspolaganje i prestanku državne službe, davanje prethodne suglasnosti za prijam u državnu službu osobe koja je strani državljanin ili osobe bez državljanstva, sudjelovanje u kolektivnom pregovaranju sa sindikatima državnih službi, praćenje stanja i predlaganje mjera za unaprjeđenje službeničkog sustava, izradu nacrta prijedloga zakona i drugih propisa iz područja službeničkih odnosa, davanje stručnih mišljenja i objašnjenja o pitanjima provedbe zakona i drugih propisa iz područja službeničkih odnosa, provođenje upravnog nadzora u području službeničkih odnosa; obavlja stručne i administrativne poslove za potrebe Službeničkog suda u Zagrebu, Višeg službeničkog suda i Zajedničku komisiju za tumačenje odredaba i praćenje primjene Kolektivnog ugovora za državne službenike i namještenike te obavlja i druge poslove koji se odnose na pravna pitanja službeničkog sustava.

4.2. Odjel za planiranje i upravljanje ljudskim potencijalima

Članak 23.

Odjel za planiranje i upravljanje ljudskim potencijalima obavlja upravne i stručne poslove koji se odnose na izradu strateških dokumenata, nadzor, praćenje stanja te predlaganje mjera i planova za unapređenje upravljanja ljudskim potencijalima u državnoj službi; savjetovanje, pružanje pomoći i usmjeravanje unutarnjih ustrojstvenih jedinica za upravljanje ljudskim potencijalima u državnim tijelima u vezi s primjenom sustava planiranja, zapošljavanja, ocjenjivanja rada i učinkovitosti, napredovanja, analize i izrade opisa poslova radnih mjesta, pripremu prijedloga planova (kratkoročnih, srednjoročnih i dugoročnih) za zapošljavanje u državnoj službi; sudjelovanje u postupku odabira kandidata u postupku javnog natječaja i internog oglasa; vođenje središnjeg popisa državnih službenika i namještenika; obavljanje poslova upravljanja ljudskim potencijalima za državna tijela s manje od 50 zaposlenih te obavlja i druge poslove koji se odnose na planiranje i upravljanje ljudskim potencijalima u državnoj službi.

4.3. Odjel za razvoj ljudskih potencijala

Članak 24.

Odjel za razvoj ljudskih potencijala obavlja upravne i druge stručne poslove koji se odnose na razvoj ljudskih potencijala u državnoj službi; izradu strateških dokumenata, nadzor, praćenje stanja te predlaganje mjera i planova za unapređenje razvoja ljudskih potencijala; savjetovanje, pružanje pomoći i usmjeravanje unutarnjih ustrojstvenih jedinica za razvoj ljudskih potencijala u državnim tijelima u vezi s uvođenjem u rad novoprimljenih službenika (vježbenika i osoba s radnim iskustvom), razvojem kompetencija, te procjenom i analizom potreba za izobrazbom i razvojem programa izobrazbe; provedbu detaljnih analiza i procjena potreba za izobrazbom u državnoj službi; odobravanje programa studijskog dopusta za osposobljavanje i usavršavanje; obavljanje poslova razvoja ljudskih potencijala za državna tijela s manje od 50 zaposlenih te obavlja i druge poslove koji se odnose na razvoj ljudskih potencijala u državnoj službi.

4.4. Odjel za etiku

Članak 25.

Odjel za etiku obavlja stručne poslove koji se odnose na primjenu etičkih načela u državnoj službi u odnosu na osobno ponašanje državnih službenika i namještenika, mogući sukob interesa, primanje darova i moguće koruptivno i drugo neetičko ponašanje državnih službenika i namještenika; surađuje s nadležnim državnim tijelima u pitanjima koja se odnose na sprječavanje i suzbijanje mogućeg sukoba interesa, nezakonitog primanja darova, mogućeg koruptivnog i drugog neetičkog postupanja državnih službenika i namještenika; putem otvorenog telefona i na drugi način zaprima prijave i pritužbe građana i drugih stranaka, kao i državnih službenika i namještenika u svezi saznanja o kršenju načela etičkog postupanja u državnoj službi, te ih upućuje nadležnim tijelima i prati njihovo rješavanje; vodi evidenciju o zaprimljenim prijavama i pritužbama i o načinu njihova rješavanja; daje savjete i mišljenja državnim službenicima i namještenicima u svezi pitanja izbjegavanja sukoba interesa, koruptivnog i drugog neetičkog postupanja, te daje mišljenja građanima i drugim strankama o tome da li određeno postupanje predstavlja sukob interesa, koruptivno ili drugo neetičko postupanje, poduzima mjere i surađuje u izradi propisa u cilju zaštite državnih službenika i namještenika koji ukazuju na korupciju; izrađuje smjernice o primjeni profesionalne etike u državnoj službi; sudjeluje u izradi programa i provođenju etičke edukacije državnih službenika i namještenika u suradnji sa Centrom za stručno osposobljavanje i usavršavanje državnih službenika te obavlja i druge poslove u okviru svojega djelokruga.

5. UPRAVNA INSPEKCIJA

Članak 26.

Upravna inspekcija ustrojava se kao uprava u Ministarstvu.

Članak 27.

Upravna inspekcija obavlja inspekcijske poslove koji se odnose na primjenu zakona i drugih propisa o ustrojstvu, djelokrugu i načinu rada tijela državne uprave i drugih državnih tijela, tijela jedinica lokalne samouprave i jedinica područne (regionalne) samouprave; nadzor u provedbi zakona i drugih propisa o državnim službenicima i namještenicima, o službenicima i namještenicima u tijelima jedinica lokalne i područne (regionalne) samouprave; nadzor u provedbi općeg upravnog postupka, posebnih upravnih postupaka, uredskog poslovanja u tijelima državne uprave i tijelima jedinica lokalne i područne (regionalne) samouprave i pravnih osoba s javnim ovlastima; po potrebi sudjeluje sa drugim ustrojstvenim jedinicama u provedbi upravnog nadzora te obavlja i druge upravne i stručne poslove koji su posebnim zakonima i drugim propisima stavljeni u djelokrug upravne inspekcije.

U Upravnoj inspekciji ustrojavaju se:

5.1. Odjel za inspekciju državne uprave,

5.2. Odjel za inspekciju lokalne i područne (regionalne) samouprave.

5.1. Odjel za inspekciju državne uprave

Članak 28.

Odjel za inspekciju državne uprave obavlja inspekcijske poslove koji se odnose na primjenu zakona i drugih propisa o ustrojstvu, djelokrugu i načinu rada tijela državne uprave i drugih državnih tijela; nadzor u provedbi zakona i drugih propisa o državnim službenicima i namještenicima; nadzor u provedbi općeg upravnog postupka, posebnih upravnih postupaka, uredskog poslovanja u tijelima državne uprave, drugim državnim tijelima i pravnim osobama s javnim ovlastima; po potrebi sudjeluje sa drugim ustrojstvenim jedinicama u provedbi upravnog nadzora te obavlja i druge upravne i stručne poslove koji su posebnim zakonima i drugim propisima stavljeni u djelokrug upravne inspekcije.

5.2. Odjel za inspekciju lokalne i područne (regionalne) samouprave

Članak 29.

Odjel za inspekciju lokalne i područne (regionalne) samouprave obavlja poslove upravne inspekcije u primjeni zakona i drugih propisa o ustrojstvu, djelokrugu i načinu rada tijela jedinica lokalne samouprave i jedinica područne (regionalne) samouprave; nadzor u provedbi zakona i drugih propisa o službenicima i namještenicima u tijelima jedinica lokalne i područne (regionalne) samouprave; nadzor u provedbi općeg upravnog postupka, posebnih upravnih postupaka, uredskog poslovanja u tijelima jedinica lokalne i područne (regionalne) samouprave; po potrebi sudjeluje sa drugim ustrojstvenim jedinicama u provedbi upravnog nadzora te obavlja i druge upravne i stručne poslove koji su posebnim zakonima i drugim propisima stavljeni u djelokrug upravne inspekcije.

6. CENTAR ZA STRUČNO OSPOSOBLJAVANJE I USAVRŠAVANJE SLUŽBENIKA

Članak 30.

Centar za stručno osposobljavanje i usavršavanje službenika ustrojava se kao zavod u Ministarstvu.

Članak 31.

Centar za stručno osposobljavanje i usavršavanje službenika obavlja upravne i druge stručne poslove koji se odnose na izobrazbu državnih službenika i namještenika, kao i službenika u tijelima lokalne i područne (regionalne) samouprave i pravnim osobama s javnim ovlastima; izradu godišnjih planova izobrazbe; osmišljavanje i izradu modula izobrazbe; planiranje i organizaciju provedbe te provedbu općih programa izobrazbe putem raznih oblika izobrazbe (stručni seminari, tečajevi, radionice i sl.); suradnju s domaćim i inozemnim institucijama i tijelima koja provode izobrazbu; provođenje ocjenjivanja programa izobrazbe provedenih ili organiziranih od strane Centra, vođenje baze podataka o programima izobrazbe i polaznicima; kontrolu troškova izobrazbe i osiguravanje da se ona izvodi unutar raspoloživih financijskih sredstava; osnivanje, opremanje i vođenje stručne knjižnice s nastavnim materijalima i publikacijama; izdavanje stručnih publikacija vezanih uz izobrazbu; organizaciju državnih stručnih ispita državnih službenika, kao i službenika u tijelima lokalne i područne (regionalne) samouprave i pravnim osobama s javnim ovlastima; provedbu seminara za polaganje državnih stručnih ispita; vođenje evidencije o položenim državnim ispitima u državnoj službi; izdavanje stručnih publikacija vezanih uz izobrazbu, publikacija za polaganje državnoga stručnog ispita i ostalih publikacija iz djelokruga Sektora; obavlja administrativne i stručne poslove za Državnu ispitnu komisiju te obavlja i druge poslove u okviru svojega djelokruga.

U Centru za stručno osposobljavanje i usavršavanje službenika ustrojavaju se:

6.1. Odjel za koordinaciju provedbe programa izobrazbe,

6.2. Odjel za organizaciju provedbe programa izobrazbe,

6.3. Odjel za državni stručni ispit.

6.1. Odjel za koordinaciju provedbe programa izobrazbe

Članak 32.

Odjel za koordinaciju provedbe programa izobrazbe obavlja upravne i druge stručne poslove koji se odnose na izobrazbu državnih službenika i namještenika, kao i službenika i namještenika u tijelima područne (regionalne) i lokalne samouprave i pravnim osobama s javnim ovlastima; izradu godišnjih planova izobrazbe na osnovi prepoznatih potreba za izobrazbom; osmišljavanje i izradu konkretnih modula izobrazbe koji zadovoljavaju prepoznate potrebe za izobrazbom; planiranje i organizaciju provedbe; pomoć u planiranju, organiziranju i provedbi specifične izobrazbe drugim državnim tijelima, jedinicama područne (regionalne) i lokalne samouprave i pravnim osobama s javnim ovlastima (npr. pronalaženje odgovarajućih predavača ili sudjelovanje u izradi tečajeva i pomoć u izvedbi izobrazbe) te sudjelovanje u provedbi te izobrazbe (npr. pomoć u nastavi, izvedba modula); provođenje ocjenjivanja programa izobrazbe provedenih ili organiziranih od strane Centra, obavljanje postupka izbora službenika koji će pohađati program izobrazbe za dobivanje statusa trenera u Centru odnosno drugim državnim tijelima, osmišljavanje, organiziranje i provođenje programa izobrazbe službenika koji se pripremaju za trenere državnih službenika i namještenika, kao i službenika i namještenika u tijelima područne (regionalne) i lokalne samouprave i pravnim osobama s javnim ovlastima u Centru odnosno drugim državnim tijelima, održavanje kontakta s predavačima (iz državne službe ili izvan nje) osiguravajući i olakšavajući njihovo sudjelovanje u programima izobrazbe, pregovaranje s njima radi provođenja programa te obavlja i druge poslove koji se odnose na razvoj programa izobrazbe.

6.2. Odjel za organizaciju provedbe programa izobrazbe

Članak 33.

Odjel za organizaciju provedbe izobrazbe obavlja upravne i druge stručne poslove koji se odnose na organizaciju provedbe izobrazbe u Centru; provedbu općih programa izobrazbe putem raznih oblika izobrazbe (stručni seminari, tečajevi, radionice i sl.); informiranje svih državnih tijela o raspoloživim programima izobrazbe kao i uvjetima za njihovo pohađanje; suradnju i koordinaciju aktivnosti izobrazbe s domaćim i inozemnim institucijama i tijelima koja provode izobrazbu državnih službenika i namještenika, kao i službenika i namještenika u tijelima lokalne i područne (regionalne) samouprave i pravnim osobama s javnim ovlastima; vođenje baze podataka o svim programima izobrazbe koje provodi ili organizira Centar (čiji su sastavni dio i podaci o predavačima i polaznicima); kontrolu troškova izobrazbe i osiguravanje da se ona izvodi unutar raspoloživih financijskih sredstava; osnivanje, opremanje i vođenje stručne knjižnice s nastavnim materijalima i publikacijama; izdavanje stručnih publikacija vezanih uz izobrazbu te obavlja i druge poslove koji se odnose na organizaciju provedbe izobrazbe.

6.3. Odjel za državni stručni ispit

Članak 34.

Odjel za državni stručni ispit obavlja upravne i druge stručne poslove koji se odnose na organizaciju državnih stručnih ispita državnih službenika, kao i službenika u tijelima lokalne i područne (regionalne) samouprave i pravnim osobama s javnim ovlastima, provodi pripremne seminare za polaganje državnih stručnih ispita, surađuje s drugim tijelima državne uprave i tijelima lokalne i područne (regionalne) samouprave i pravnim osobama s javnim ovlastima u svezi planiranja provedbe državnih stručnih ispita, obavlja administrativne i stručne poslove za Državnu ispitnu komisiju, vodi evidenciju o položenim državnim ispitima u državnoj službi, izdaje stručne publikacije za polaganje državnoga stručnog ispita kao i ostale publikacije iz djelokruga Odjela te obavlja i druge poslove u okviru svojega djelokruga.

7. ZAVOD ZA JAVNU UPRAVU

Članak 35.

Zavod za javnu upravu obavlja stručne i druge poslove koji se odnose na razvoj sustava javne uprave; poticanje znanstvenog i stručnog razvitka državne uprave; unapređenje organizacije i načina rada u javnoj upravi; praćenje stanja u javnoj upravi i izradu stručnih podloga i elaborata; vođenje evidencija za djelotvorno praćenje stanje u području javne uprave; praćenje pravne prakse u javnoj upravi drugih zemalja te izradu komparativnih analiza i studija; predlaganje mjera za modernizaciju i reformu javne uprave, usmjeravanje reforme te praćenje provedbe strateških dokumenata i mjera u području reforme javne uprave; prikupljanje i obradu podataka o provedbi reforme javne uprave i drugih podataka iz područja javne uprave za potrebe drugih ustrojstvenih jedinica Ministarstva za izradu strateških dokumenata i nacrta prijedloga propisa iz djelokruga Ministarstva.

U Zavodu za javnu upravu ustrojavaju se:

7.1. Odjel za istraživanje i analizu,

7.2. Odjel za modernizaciju javne uprave.

7.1. Odjel za istraživanje i analizu

Članak 36.

Odjel za istraživanje i analizu obavlja stručne i druge poslove koji se odnose na praćenje stanja u javnoj upravi i izradu stručnih podloga i elaborata; vođenje evidencija za djelotvorno praćenje stanje u području javne uprave; praćenje pravne prakse u javnoj upravi drugih zemalja; izradu komparativnih analiza i studija te obavlja i druge poslove u okviru svojega djelokruga.

7.2. Odjel za modernizaciju javne uprave

Članak 37.

Odjel za modernizaciju javne uprave obavlja stručne i druge poslove koji se odnose na poticanje znanstvenog i stručnog razvitka državne uprave; razvoj sustava javne uprave; unapređenje organizacije i načina rada u javnoj upravi; predlaganje mjera za modernizaciju i reformu javne uprave; usmjeravanje reforme te praćenje provedbe strateških dokumenata i mjera u području reforme javne uprave; prikupljanje i obradu podataka o provedbi reforme javne uprave i drugih podataka iz područja javne uprave za potrebe drugih ustrojstvenih jedinica Ministarstva za izradu strateških dokumenata i nacrta prijedloga propisa iz djelokruga Ministarstva te obavlja i druge poslove u okviru svojega djelokruga.

8. TAJNIŠTVO MINISTARSTVA

Članak 38.

Tajništvo Ministarstva obavlja poslove usklađivanja rada upravnih organizacija i drugih ustrojstvenih jedinica u sastavu Ministarstva; organizira poslove u svezi s izradom i ostvarivanjem plana rada, a temeljem istih koordinira predlaganje planova zapošljavanja, osposobljavanja i stručnog usavršavanja državnih službenika; obavlja poslove u vezi s izradom prijedloga financijskog plana za tekuću godinu u skladu s naputcima ministra te prati njegovo ostvarivanje i obavlja nadzor nad namjenskim trošenjem sredstava; vodi knjigovodstvenu evidenciju i analitiku, obavlja računovodstvene i druge srodne poslove; poduzima mjere za osiguranje učinkovitosti u radu; organizira sastavljanje izvješća o ostvarivanju plana rada i drugih pitanja u svezi s radom i ustrojstvom Ministarstva; obavlja poslove koordinacije uspostave i razvoja financijskog upravljanja i kontrole; obavlja poslove informatizacije Ministarstva i ureda državne uprave u županijama; obavlja poslove obrane, zaštite na radu, unutarnje kontrole, poslove vezane za ljudske potencijale Ministarstva, nabavu roba, radova i usluga, opće, informatičke, tehničke i druge pomoćne poslove; nadzire rad državnih službenika i namještenika; obavlja poslove u svezi ispitivanja javnog mnijenja u odnosu na rad tijela javne uprave; obavljanje poslova u svezi predstavki i pritužbi građana na rad tijela javne uprave i predlaganje mjera za unaprjeđenje stanja; skrbi o urednom i pravilnom korištenju imovine, sredstava za rad, opremanju prostora Ministarstva, voznom parku i korištenju automobila, njihovoj tehničkoj ispravnosti, načinu održavanja sredstava i opreme; organizira prijevoz dužnosnika i službenika Ministarstva te obavlja i druge poslove u okviru svojega djelokruga.

U Tajništvu Ministarstva ustrojavaju se:

8.1. Sektor za financijsko upravljanje,

8.2. Sektor za opće poslove.

8.1. Sektor za financijsko upravljanje

Članak 39.

Sektor za financijsko upravljanje obavlja upravne i stručne poslove koji se odnose na izradu prijedloga državnog proračuna, izmjene i dopune državnog proračuna, preraspodjelu planiranih sredstava tijekom proračunske godine, izradu mjesečnih financijskih planova, donošenje godišnjeg dinamičkog plan izvršavanja državnog proračuna, obavlja administrativne poslove u svezi izvršavanja državnog proračuna, sastavlja, analizira i podnosi izvješća o trošenju proračunskih sredstava, unosi zahtjeve za isplatu proračunskih sredstava u sustav državne riznice; obavlja upravne i druge stručne poslove iz područja računovodstva, evidentira poslovne promjene, izrađuje propisana financijska, statistička i ostala izvješća sukladno zakonima i ostalim propisima, obavlja upravne i stručne poslove koji se odnose na plan nabave i investicije, financijske poslove vezane uz projekte i programe strane pomoći; surađuje s drugim tijelima državne uprave nadležnima za financije i unutarnju reviziju; sudjeluje u izradi i izmjenama plana uspostave i razvoja financijskog upravljanja i kontrola, te obavlja i druge poslove u okviru svojega djelokruga.

U Sektoru za financijsko upravljanje ustrojavaju se:

8.2.1. Odjel za pripremu i izvršenje proračuna i plansko analitičke poslove,

8.2.2. Odjel računovodstvenih poslova i riznice.

8.2.1. Odjel za pripremu i izvršenje proračuna i plansko analitičke poslove

Članak 40.

Odjel za pripremu i izvršenje proračuna i plansko analitičke poslove prikuplja i analizira podatke o potrebnim sredstvima Ureda državne uprave u županijama, te izrađuje mjesečne financijske planove; predlaže preraspodjele proračunskih sredstava tijekom proračunske godine; analizira ostvarenje financijskih planova i sastavlja potrebna izvješća; kontrolira izvršenje državnog proračuna u odnosu na planirana sredstva; izrađuje stručne upute radi pravilnog rada korisnika razdjela Ministarstva; provodi postupak kontrole financijskog poslovanja korisnika razdjela Ministarstva kroz izradu konsolidiranih financijskih izvještaja za određena izvještajna razdoblja; obavlja financijsko-planske poslove za Odbor za državnu službu i Akademiju lokalne demokracije; prati i koordinira provedbu plana uspostave i razvoja financijskog upravljanja i kontrola te pruža pomoć zaposlenicima pri izradi opisa i popisa poslovnih procesa, procjeni rizika i uspostavi unutarnjih kontrola; vodi brigu o ažuriranju dokumentacije vezane uz knjigu poslovnih procesa i registar rizika; priprema izvješća o provedbi plana financijskog upravljanja i kontrole te obavlja i druge poslove u okviru svojega djelokruga.

8.2.2. Odjel računovodstvenih poslova i riznice

Članak 41.

Odjel računovodstvenih poslova i riznice organizira, koordinira i prati izvršenje svih financijskih i računovodstvenih poslova sukladno zakonskim propisima; izvršava plaćanja za odobrene tekuće i kapitalne izdatke po pozicijama državnog proračuna; obavlja poslove obračuna plaća i naknada zaposlenima; vodi blagajničko poslovanje, kontira, knjiži i knjigovodstveno prati izvršenje primitaka i izdataka po pozicijama državnog proračuna; priprema i izrađuje periodične obračune, završni račun, konsolidira financijska izvješća; organizira godišnji popis imovine, obveza i potraživanja; vodi knjigovodstvo osnovnih sredstava, sitnog inventara i uredskog materijala; obavlja računovodstvene poslove za Odbor za državnu službu i Akademiju lokalne demokracije te obavlja i druge poslove u okviru svojega djelokruga.

U Odjelu računovodstvenih poslova i riznice ustrojavaju se:

8.2.2.1. Pododsjek za računovodstvo,

8.2.2.2. Pododsjek za riznicu.

8.2.2.1. Pododsjek za računovodstvo

Članak 42.

Pododsjek za računovodstvo organizira, koordinira i prati izvršenje svih financijskih i računovodstvenih poslova sukladno zakonskim propisima, vrši formalnu i računsku kontrolu knjigovodstvene dokumentacije, obavlja kontiranje i knjiženje poslovnih događaja u analitičkim evidencijama i glavnoj knjizi, te izrađuje godišnje, polugodišnje, tromjesečne i mjesečne statističke izvještaje; obavlja obračun plaća i ostalih primanja dužnosnika, državnih službenika i namještenika, obračun i isplatu dohotka od intelektualnih i ostalih usluga, izrađuje i dostavlja nadležnim institucijama propisana izvješća o isplatama svih vrsta dohotka te obveznih doprinosa, poreza i prireza; obavlja i brine se o rokovima plaćanja svih obveza; vodi sve potrebne knjigovodstvene evidencije i statistike iz financijskog i materijalnog poslovanja; sudjeluje u ustroju godišnjeg popisa imovine; izrađuje preglede po vrstama rashoda sukladno zakonskim propisima; obavlja devizno poslovanje; obavlja poslove vezane za uplatu i isplatu preko kunske i devizne blagajne te obavlja i druge poslove u okviru svojega djelokruga.

8.2.2.2. Pododsjek za riznicu

Članak 43.

Pododsjek za riznicu sudjeluje u pripremi i izradi financijskih planova Ureda državne uprave u županijama predlaže preraspodjele proračunskih sredstava tijekom proračunske godine; analizira ostvarenje financijskih planova i sastavlja potrebna izvješća; kontrolira izvršenje državnog proračuna u odnosu na planirana sredstva; izrađuje stručne upute radi pravilnog rada Ureda državne uprave u županijama; obavlja kontrolu polugodišnjih i godišnjih financijskih izvješća Ministarstva; prikuplja mjesečne financijske planove ureda državne uprave u županijama za zaposlene, materijalne i kapitalne izdatke; obavlja korekciju planova i sukladno mjesečnoj dodjeli unosi mjesečne planove u sustav državne riznice; kontrolira ispravnost dostavljenih zahtjeva za plaćanjem izdataka sa odobrenim sredstvima i usklađuje ih sa Financijskom agencijom; unosi rezervacije i izrađuje zahtjeve za plaćanje u sustavu riznice; surađuje s Ministarstvom financija u vezi s radom sustava riznice te obavlja i druge poslove u okviru svojega djelokruga.

8.3. Sektor za opće poslove

Članak 44.

Sektor za opće poslove prati i provodi mjere planiranja, upravljanja i razvoja ljudskih potencijala Ministarstva; prati i osigurava primjenu zakona i drugih propisa iz područja službeničkih i radno-pravnih odnosa i područja javnih nabava i surađuje sa središnjom jedinicom za javne nabave Republike Hrvatske; koordinira poslove izbora kandidata za prijam u državnu službu, koordinira pripremu prijedloga rješenja o prijmu i rasporedu službenika i namještenika te ostalih rješenja iz područja službeničkih i radno-pravnih odnosa; sudjeluje u izradi, donošenju i provedbi programa razvoja, upravljanja i stručnog usavršavanja te prati statusna stanja dužnosnika, državnih službenika i namještenika, njihov rad te napredovanje i promicanje u službi; koordinira postupak za utvrđivanje činjeničnog stanja vezanog za eventualno počinjenje lakših ili težih povreda te kaznenih ili prekršajnih dijela djelatnika Ministarstva; obavlja stručne i tehničke poslove koji se odnose na pisarnicu, prijepis, pismohranu, dostavu, umnožavanje materijala, korištenje prometnih sredstava za potrebe Ministarstva; obavlja poslove u svezi ispitivanja javnog mnijenja u odnosu na rad tijela javne uprave; obavlja poslove u svezi predstavki i pritužbi građana na rad tijela javne uprave i predlaže mjere za unaprjeđenje stanja; stručne i tehničke poslove gospodarenja nekretninama u vlasništvu Republike Hrvatske kojima upravlja Ministarstvo; poslove nabave roba, radova i usluga u svrhu opremanja prostorija Ministarstva sredstvima rada, održavanja prostora; poslove nabave i održavanja računalne i programske opreme sa ciljem osiguravanja funkcionalnih uvjeta za rad službenika i namještenika, pružanja pomoći i podrške korisnicima informatičkih resursa te obavlja i druge poslove u okviru svojega djelokruga.

U Sektoru za opće poslove ustrojavaju se:

8.3.1. Odjel za ljudske potencijale Ministarstva i opće poslove,

8.3.2. Odjel za informatičke poslove.

8.3.1. Odjel za ljudske potencijale Ministarstva i opće poslove

Članak 45.

Odjel za ljudske potencijale Ministarstva i opće poslove obavlja upravne i stručne poslove koji se odnose na statusna i radno-pravna pitanja službenika i namještenika Ministarstva; sudjeluje u poslovima planiranja, upravljanja i razvoja ljudskih potencijala Ministarstva; vodi osobne očevidnike državnih službenika i namještenika Ministarstva; provodi postupak za ocjenu zakonitosti postupanja državnih službenika i namještenika, odnosno za ocjenu postojanja povreda službene dužnosti; priprema stručne podloge nadležnim službama za podnošenje prijava ili zahtjeva za pokretanje prekršajnih, kaznenih i disciplinskih postupaka zbog nepravilnog i nezakonitog rada; obavlja poslove u svezi ispitivanja javnog mnijenja u odnosu na rad tijela javne uprave; obavlja poslove u svezi predstavki i pritužbi građana na rad tijela javne uprave i predlaže mjere za unaprjeđenje stanja; provodi postupke za nabavu roba, radova i usluga za potrebe Ministarstva, sukladno Zakonu o javnoj nabavi; pruža stručnu pomoć predstavnicima naručitelja, prati odvijanje postupaka nabave, sukladno planu nabave i sredstvima osiguranim planom proračuna u pogledu zadanih okvira visine i namjene sredstava, priprema i izrađuje ugovore iz područja nabave, obavlja poslove vezane za gospodarenje nekretninama u vlasništvu Republike Hrvatske kojima upravlja Ministarstvo te u svezi s istim, vodi očevidnik nekretnina i surađuje sa Središnjim državnim uredom za upravljanje državnom imovinom, koordinira aktivnostima za provođenje javnih nabava za Ministarstvo; organizira poslove, pošte, održavanja zgrade, skrbi o urednom i pravilnom korištenju imovine i sredstava za rad te obavlja i druge poslove u okviru svojega djelokruga.

U Odjelu za ljudske potencijale Ministarstva i opće poslove ustrojavaju se:

8.3.1.1. Odsjek za ljudske potencijale Ministarstva,

8.3.1.2. Odsjek za nabavu i opće poslove,

8.3.1.3. Odsjek pisarnice i pismohrane.

8.3.1.1. Odsjek za ljudske potencijale Ministarstva

Članak 46.

Odsjek za ljudske potencijale obavlja administrativne poslove izbora kandidata za prijam u državnu službu; priprema prijedloge sporazuma o premještaju; priprema prijedloge rješenja o prijmu i rasporedu službenika i namještenika te ostala rješenja iz područja službeničkih i radno-pravnih odnosa; formira i vodi osobne očevidnike državnih službenika i namještenika; izdaje potvrde i uvjerenja službenicima i namještenicima iz evidencija koje vodi te obavlja i druge poslove iz svojega djelokruga.

8.3.1.2. Odsjek za nabavu i opće poslove

Članak 47.

Odsjek za nabavu i opće poslove obavlja administrativne poslove za ostale ustrojstvene jedinice Ministarstva i Odbora za državnu službu; poslove tekućeg održavanja zgrade, instalacija i uređaja; obavlja poslove u svezi korištenja i održavanja vozila; čišćenje i održavanje radnih prostorija i okoliša; pruža stručnu pomoć predstavnicima naručitelja javne nabave, prati odvijanje postupaka nabave sukladno planu nabave i sredstvima osiguranim planom proračuna u pogledu zadanih okvira visine i namjene sredstava, vodi evidencije o postupcima nabave i evidencije zaključenih ugovora; obavlja poslove prijema i raspodjele opreme i materijala te o tome vodi odgovarajuće evidencije te obavlja i druge poslove u okviru svojega djelokruga.

8.3.1.3. Odsjek pisarnice i pismohrane

Članak 48.

Odsjek pisarnice i pismohrane obavlja poslove primanja i pregleda pismena i drugih dokumenata, njihovog razvrstavanja i raspoređivanja, upisivanja u odgovarajuće evidencije (očevidnike), dostave u rad, otpremanja, razvođenja i njihova čuvanja u pismohrani te obavlja i druge poslove u okviru svojega djelokruga.

8.2.3. Odjel za informatičke poslove

Članak 49.

Odjel za informatičke poslove obavlja stručne poslove koji se odnose na praćenje načina rada i korištenja sredstava rada te primjenu suvremenih metoda rada u državnoj upravi, a posebice primjenu računalnih i komunikacijskih sustava u radu te uvođenje novih tehnologija u radu Ministarstva i ureda državne uprave u županijama; surađuje sa tijelima države uprave nadležnim Središnjim državnim uredom za e-Hrvatsku na razvoju informatizacije državne uprave; koordinira razvoj informacijskih sustava u uredima državne uprave u županijama; pruža korisnicima potporu u radu; razvija sadržaj web-stranica; omogućava građanima dostavljanje pritužbi na rad tijela javne uprave elektronskim putem te obavlja i druge poslove u okviru svojega djelokruga.

9. SAMOSTALNI SEKTOR ZA MEĐUNARODNU SURADNJU

Članak 50.

Samostalni sektor za međunarodnu suradnju koordinira obavljanje poslova iz djelokruga Ministarstva koji se odnose na međunarodnu suradnju i europske integracije; koordinira aktivnosti međunarodne suradnje Ministarstva s tijelima državne uprave nadležnim za vanjske poslove i europske integracije i drugim tijelima državne uprave; prikuplja i evidentira svu dokumentaciju koja se odnosi na pitanja međunarodne suradnje i europskih integracija; izrađuje nacrte prijedloga zakona o potvrđivanju i sklapanju međunarodnih ugovora i drugih međunarodnih akata te nacrte prijedloga zakona za primjenu direktiva Europske unije u djelokrugu Ministarstva u suradnji s drugim ustrojstvenim jedinicama; izrađuje izvješća o međunarodnoj suradnji Ministarstva; vodi brigu o izradi prijedloga strateških dokumenata i nacionalnih programa pridruživanja i ispunjavanja političkih kriterija za članstvo u Europskoj uniji; prati usklađenost propisa sa standardima i praksom Europske unije i Vijeća Europe; obavlja nadzor zakonitosti sporazuma o međunarodnoj i prekograničnoj suradnji sklopljenih između lokalnih i područnih (regionalnih) jedinica Republike Hrvatske i teritorijalnih jedinica drugih zemalja i vodi njihovu zbirku; surađuje s Delegacijom Republike Hrvatske u Kongresu lokalnih i regionalnih vlasti Vijeća Europe; daje mišljenja drugim tijelima državne uprave o pitanjima međunarodne suradnje jedinica lokalne i područne (regionalne) samouprave te obavlja i druge poslove u okviru svojega djelokruga.

10. SAMOSTALNI SEKTOR ZA PROVEDBU PROJEKATA

Članak 51.

Samostalni sektor za provedbu projekata obavlja stručne i administrativne poslove u koordinaciji priprema i provedbe operativnih programa za koje je Ministarstvo imenovano Upravljačkim tijelom; priprema dokumentaciju za korištenje pretpristupnih programa, strukturnih fondova, ostalih relevantnih programa Europske unije, kao i fondova, programa relevantnih međunarodnih institucija i država članica Europske unije; sudjeluje u pripremi projektne natječajne dokumentacije, sudjeluje u odabiru ponuda, odobrava rezultate provedbe; obavlja poslove koji se odnose na suradnju i koordinaciju rada s ostalim stručnim odjelima tijela državne uprave i ostalim sudionicima srodnih aktivnosti, u cilju praćenja i analize tijeka realizacije provedbe Operativnog programa javne uprave i ostalih oblika pomoći Europske unije; izrađuje i provodi Komunikacijski plan, komunicira s javnošću, medijima, korisnicima i potencijalnim korisnicima, priprema i distribuira promidžbeni materijal, koordinira s ostalim operativnim programima, surađuje s ostalim nadležnim institucijama i Europskom komisijom; vodi računa o svim pitanjima vezanim za financijsko upravljanje Operativnim programom javne uprave te obavlja i druge poslove u okviru svojega djelokruga.

U Samostalnom sektoru za provedbu projekata ustrojavaju se:

10.1. Odjel za programiranje i ugovaranje,

10.2. Odjel za nadzor i evaluaciju projekata i odnose s javnošću,

10.3. Odjel za financijsko upravljanje projektima.

10.1. Odjel za programiranje i ugovaranje

Članak 52.

Odjel za programiranje i ugovaranje obavlja stručne i administrativne poslove u koordinaciji priprema i provedbe operativnih programa za koje je Ministarstvo imenovano Upravljačkim tijelom; odgovoran je za izradu i ažuriranje Operativnog programa za javnu upravu i surađuje sa drugim ministarstvima, jedinicama lokalne i područne (regionalne) samouprave, agencijama i ustanovama i ostalim sudionicima srodnih aktivnosti; sudjeluje u izradi izmjena i dopuna Nacionalnog strateškog referentnog okvira; priprema dokumentaciju za korištenje pretpristupnih programa i strukturnih fondova Europske unije, kao i ostalih relevantnih programa Europske unije; priprema dokumentaciju za korištenje drugih fondova i programa relevantnih međunarodnih institucija, posebnih programa država namijenjenih za djelatnosti Ministarstva uprave; utvrđuje planirane krajnje korisnike i priprema kriterije za odabir projekata u okviru provedbe Operativnog programa; surađuje s predstavnicima lokalne i regionalne razine, krajnjim primateljima pomoći te odgovarajućim provedbenim tijelima; osigurava izvješćivanje o rizicima i nepravilnostima Sudjeluje u pripremi natječajne dokumentacije, sudjeluje u odabiru ponuda, odobrava rezultate provedbe te obavlja i druge poslove u okviru svojega djelokruga.

10.2. Odjel za nadzor i evaluaciju projekata i odnose s javnošću

Članak 53.

Odjel za nadzor i evaluaciju projekata i odnose s javnošću obavlja stručne, administrativne i upravno-pravne poslove koji se odnose na suradnju i koordinaciju rada s ostalim stručnim odjelima tijela državne uprave i ostalim sudionicima srodnih aktivnosti, u cilju praćenja i analize tijeka realizacije provedbe Operativnog programa za javnu upravu i ostalih oblika pomoći Europske unije i drugih međunarodnih financijskih izvora; analizira izvršenje i učinkovitost projekata u okviru provedbe Operativnog programa; sudjeluje u procesu uspostave, održavanja i nadgradnje sustava za praćenje provedbe projekata prema indikatorima navedenim u Operativnom programu; osigurava da su zahtjevi Europske unije vezani za nadzor objašnjeni potencijalnim korisnicima te usklađeni s Operativnim programom; obavlja kontrolu i ovjeravanje računa vezanih za provedbu projekata; u. suradnji s relevantnim tijelima organizira vrednovanje na razini Operativnog programa; izrađuje i provodi Komunikacijski plan, komunicira s javnošću, medijima, korisnicima i potencijalnim korisnicima, priprema i distribuira promidžbeni materijal, koordinira s ostalim operativnim programima, surađuje s ostalim nadležnim institucijama i Europskom komisijom; brine za vidljivost pomoći Europske unije u projektima; izrađuje izvještaje o provedbi projekata iz Operativnog programa; osigurava informiranje javnosti o provedbi Operativnog programa te obavlja i druge poslove u okviru svojega djelokruga.

10.3. Odjel za financijsko upravljanje projektima

Članak 54.

Odjel za financijsko upravljanje projektima vodi računa o svim pitanjima vezanim za financijsko upravljanje Operativnim programom za javnu upravu te drugim projektima kojih je korisnik Ministarstvo; razmatra tekstove financijskih sporazuma i sažetke projekata; sudjeluje u pripremi podloga za natječajnu dokumentaciju i financijskih podataka za ugovore; upravlja sustavom za financijsko praćenje provedbe projekata i tijekova financijskih sredstava, obavlja praćenje i izvještavanje; potvrđuje da su troškovi pristigli na naplatu učinjeni u skladu s relevantnim pravilima, da je roba dostavljena i usluge izvršene sukladno relevantnoj odluci te da su zahtjevi za plaćanjem korisnika valjani; prati propise međunarodnih organizacija i Europske unije vezanih za financijsko upravljanje; dostavlja informacije o odobrenim troškovima i postupcima prema Ministarstvu financija te obavlja i druge poslove u okviru svojega djelokruga.

11. SAMOSTALNI ODJEL ZA UNUTARNJU REVIZIJU

Članak 55.

Samostalni odjel za unutarnju reviziju obavlja poslove unutarnje revizije za cjelokupno Ministarstvo uprave, u skladu s najboljom strukovnom praksom i standardima unutarnje revizije te kodeksom strukovne etike; neovisno i objektivno obavlja poslove unutarnje revizije Ministarstva, daje stručna mišljenja i ima savjetodavnu ulogu u cilju poboljšanja poslovanja Ministarstva; obavlja unutarnju reviziju svih poslovnih procesa i sustava; obavlja revizije usklađenosti poslovanja sa zakonima i drugim propisima te aktima Ministarstva, revizije uspješnosti poslovanja i financijske revizije; procjenjuje cjelokupno poslovanje kroz procese i sustav unutarnjih kontrola na temelju upravljanja rizicima te analizira, testira i ocjenjuje sustav unutarnjih kontrola u poslovnim procesima iz djelokruga Ministarstva; provodi unutarnju reviziju administracije, financijskog i tehničko-upravljačkog sustava programa i projekata financiranih iz sredstava Europske unije i drugih sredstava strane pomoći; procjenjuje sustav unutarnjih kontrola u korištenju sredstava Europske unije i drugih sredstava strane pomoći te utvrđuje razinu usuglašenosti s važećim propisima u zemlji i procedurama koje zahtijeva Europska unija; provodi pojedinačne unutarnje revizije i daje preporuke revidiranim subjektima i ministru u svrhu postizanja veće učinkovitosti i djelotvornosti sustava; obavlja posebne revizije na zahtjev ministra; izrađuje izvješća o obavljenoj unutarnjoj reviziji koja podnosi ministru; prati provedbu preporuka navedenih u izvješćima iz prethodno obavljenih revizija i o tome izvješćuje ministra; izrađuje strateške i godišnje planove unutarnje revizije; izrađuje godišnja izvješća o radu Samostalnog odjela i dostavlja ih nadležnim osobama i institucijama u skladu s važećim propisima; izrađuje periodična izvješća o radu unutarnje revizije na zahtjev ministra; surađuje sa Središnjom harmonizacijskom jedinicom Ministarstva financija, što uključuje i obvezu dostave strateških i godišnjih planova te godišnjih izvješća toj Jedinici; prati i predlaže stalnu edukaciju unutarnjih revizora u skladu s Međunarodnim standardima unutarnje revizije te obavlja i druge poslove koji su mu stavljeni u nadležnost posebnim zakonom i drugim propisima.

III. UPRAVLJANJE UNUTARNJIM USTROJSTVENIM JEDINICAMA

Članak 56.

Ministar predstavlja Ministarstvo i upravlja njegovim radom.

U slučaju odsutnosti ili spriječenosti, ministra zamjenjuje državni tajnik kojeg odredi ministar.

Radom Tajništva Ministarstva upravlja tajnik Ministarstva.

Radom upravnih organizacija ustrojenih u sastavu Ministarstva upravljaju ravnatelji.

Članak 57.

Radom Kabineta ministra upravlja tajnik Kabineta.

Radom sektora upravljaju načelnici sektora, radom odjela upravljaju načelnici odjela, radom odsjeka upravljaju voditelji odsjeka, radom pododsjeka upravljaju voditelji pododsjeka.

Članak 58.

Državni tajnici odgovorni su za svoj rad ministru i Vladi Republike Hrvatske.

Tajnik Ministarstva za svoj rad odgovoran je ministru.

Ravnatelji upravnih organizacija za svoj rad odgovorni su ministru.

Načelnik sektora u sastavu Tajništva Ministarstva odgovoran je za svoj rad tajniku Ministarstva i ministru.

Načelnici sektora u sastavu upravnih organizacija odgovorni su za svoj rad ravnatelju upravne organizacije i ministru.

Načelnici odjela u sastavu Tajništva Ministarstva odgovorni su za svoj rad načelniku sektora, tajniku Ministarstva i ministru.

Načelnici odjela u sastavu Tajništva Ministarstva koji nisu ustrojeni unutar sektora za svoj rad odgovorni su tajniku Ministarstva i ministru.

Načelnici odjela u sastavu upravnih organizacija odgovorni su za svoj rad načelniku sektora, ravnatelju i ministru.

Načelnici odjela u sastavu upravnih organizacija koji nisu ustrojeni unutar sektora odgovorni su za svoj rad ravnatelju i ministru.

Načelnici samostalnih sektora za svoj rad odgovorni su ministru.

Načelnik Samostalnog odjela za unutarnju reviziju za svoj rad odgovoran je ministru.

Voditelji odsjeka i pododsjeka za svoj rad odgovaraju čelnicima unutarnjih ustrojstvenih jedinica u čijem sastavu se nalaze i ministru.

Članak 59.

Savjetodavno tijelo ministra je Kolegij ministra.

Kolegij ministra u širem sastavu obuhvaća: državne tajnike, ravnatelje i tajnika Ministarstva te tajnika Kabineta ministra.

Kolegij ministra u užem sastavu obuhvaća: državne tajnike, tajnika Ministarstva i tajnika Kabineta ministra.

Ostali službenici Ministarstva pozivaju se na sjednice Kolegija po potrebi.

IV. RADNO VRIJEME MINISTARSTVA

Članak 60.

Radno vrijeme Ministarstva uredit će se Pravilnikom o unutarnjem redu Ministarstva.

V. OKVIRNI BROJ SLUŽBENIKA I NAMJEŠTENIKA MINISTARSTVA

Članak 61.

Poslove i zadatke iz djelokruga Ministarstva, ovisno o vrsti, složenosti, stručnoj spremi i drugim uvjetima, obavljaju državni službenici i namještenici, raspoređeni na radna mjesta, u skladu s propisima.

Okvirni broj državnih službenika i namještenika potrebnih za obavljanje poslova iz djelokruga Ministarstva, prikazan je u tablici, koja je sastavni dio ove Uredbe.

VI. PRIJELAZNE I ZAVRŠNE ODREDBE

Članak 62.

Pitanja od važnosti za rad Ministarstva koja nisu uređena zakonom, Uredbom o načelima za unutarnje ustrojstvo tijela državne uprave i ovom Uredbom, uredit će se Pravilnikom o unutarnjem redu Ministarstva.

Pravilnikom iz stavka 1. ovoga članka utvrdit će se radna mjesta za državne službenike i namještenike, s naznakom njihovih osnovnih poslova i zadaća, stručnih uvjeta potrebnih za njihovo obavljanje, njihove ovlasti i odgovornosti te druga pitanja od značaja za rad Ministarstva.

Ministar uprave će, u roku 15 dana od dana stupanja na snagu ove Uredbe, donijeti Pravilnik o unutarnjem redu Ministarstva.

Članak 63.

Danom stupanja na snagu ove Uredbe prestaje važiti Uredba o unutarnjem ustrojstvu Središnjeg državnog ureda za upravu (»Narodne novine«, broj 21/2009).

Članak 64.

Ova Uredba stupa na snagu danom objave u »Narodnim novinama«.

Klasa: 023-03/09-01/22

Urbroj: 5030106-09-1

Zagreb, 22. rujna 2009.

Predsjednica
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA I NAMJEŠTENIKA U MINISTARSTVU UPRAVE

|  |  |
| --- | --- |
| Ustrojstvena jedinica u sastavu Ministarstva uprave | Planirani/sistematizirani broj službenika/namještenika |
| 1. Kabinet ministra | 9 |
| 2. Uprava za politički sustav, državnu upravu te lokalnu i područnu (regionalnu) samoupravu | 1 |
| 2.1. Sektor za politički sustav i ljudska prava | 1 |
| 2.1.1. Odjel za politički sustav | 3 |
| 2.1.2. Odjel za nacionalne manjine | 3 |
| 2.2. Sektor za sustav državne uprave | 1 |
| 2.2.1. Odjel za sustav i razvoj državne uprave | 3 |
| 2.2.2. Odjel za nadzor državne uprave | 3 |
| 2.3. Sektor za lokalnu i područnu (regionalnu) samoupravu | 1 |
| 2.3.1. Odjel za ustrojstvo i razvoj lokalne i područne (regionalne) samouprave | 3 |
| 2.3.2. Odjel za nadzor lokalne i područne (regionalne) samouprave | 3 |
| 3. Uprava za opću upravu | 1 |
| 3.1. Sektor za građanska stanja | 1 |
| 3.1.1. Odjel za državne matice | 7 |
| 3.1.2. Odjel za popise birača | 4 |
| 3.2. Sektor za opću upravu | 1 |
| 3.2.1. Odjel za upravni postupak i uredsko poslovanje | 4 |
| 3.2.2. Odjel za političke stranke, zaklade, udruge i vjerske zajednice | 4 |
| 4. Uprava za ljudske potencijale | 1 |
| 4.1. Odjel za pravna pitanja službeničkog sustava | 3 |
| 4.2. Odjel za planiranje i upravljanje ljudskim potencijalima | 5 |
| 4.3. Odjel za razvoj ljudskih potencijala | 4 |
| 4.4. Odjel za etiku | 5 |
| 5. Upravna inspekcija | 1 |
| 5.1. Odjel za inspekciju državne uprave | 6 |
| 5.2. Odjel za inspekciju lokalne i područne (regionalne) samouprave | 5 |
| 6. Centar za stručno osposobljavanje i usavršavanje službenika | 1 |
| 6.1. Odjel za koordinaciju provedbe programa izobrazbe | 5 |
| 6.2. Odjel za organizaciju provedbe programa izobrazbe | 7 |
| 6.3. Odjel za državni stručni ispit | 5 |
| 7. Zavod za javnu upravu | 1 |
| 7.1. Odjel za istraživanje i analizu | 3 |
| 7.2. Odjel za modernizaciju javne uprave | 3 |
| 8. Tajništvo | 1 |
| 8.1. Sektor za financijsko upravljanje | 1 |
| 8.1.1. Odjel za pripremu i izvršenje proračuna i plansko analitičke poslove | 4 |
| 8.1.2. Odjel računovodstvenih poslova i riznice | 1 |
| 8.1.2.1. Pododsjek za računovodstvo | 2 |
| 8.1.2.2. Pododsjek za riznicu | 2 |
| 8.2. Sektor za opće poslove | 1 |
| 8.2.1. Odjel za ljudske potencijale Ministarstva i opće poslove | 1 |
| 8.2.1.1. Odsjek za ljudske potencijale Ministarstva | 3 |
| 8.2.1.2. Odsjek za nabavu i opće poslove | 17 |
| 8.2.1.3. Odsjek pisarnice i pismohrane | 7 |
| 8.3.3. Odjel za informatičke poslove | 4 |
| 9. Samostalni sektor za međunarodnu suradnju | 3 |
| 10. Samostalni sektor za provedbu projekata | 1 |
| 10.1. Odjel za programiranje i ugovaranje | 3 |
| 10.2. Odjel za nadzor i evaluaciju projekata i odnose s javnošću | 4 |
| 10.3. Odjel za financijsko upravljanje projektima | 2 |
| 11. Samostalni odjel za unutarnju reviziju | 3 |
| SVEUKUPNO MINISTARSTVO UPRAVE: | 168 |

Uredba, NN 118/2009-2883